El Decret 81/1994 va crear la Taula de concertació agrària com a fòrum d'interlocució de caire estable i permanent per tal de mantenir una comunicació fluïda amb les organitzacions professionals agràries més representatives i la Federació de cooperatives agràries de Catalunya, per adptar d'aquesta manera la tasca que des de 1986 realitzava la Comissió de seguiment de l'adequació a les comunitats econòmiques europees creada per l'Ordre del Departament d'Agricultura, Ramaderia i Pesca de 28 de gener de 1986.
El Decret 168/1996, de 23 de maig, modificava el Decret 81/1994, pel qual es reafirmaven les funcions de la Taula de concertació agrària com a òrgan de discussió i debat en el marc de la concertació de la política agrària de Catalunya i adaptava la composició d'aquest òrgan de col·laboració i consulta del Departament d'Agricultura, Ramaderia i Pesca.
L'esmentat Decret 168/1996, diferenciava clarament la representativitat de les organitzacions professionals agràries més representatives, determinada d'acord amb la Llei 17/1993, de 28 de desembre, de cambres agràries, de la representació del món cooperatiu d'acord amb el Decret legislatiu 1/1992, de 10 de febrer, pel qual s'aprova el text refós de la Llei de cooperatives de Catalunya.
Aquest darrer Decret va ser impugnat davant la Sala del contenciós administratiu del Tribunal Superior de Justícia de Catalunya, que ha resolt declarar la seva nul·litat atenent a defectes de forma en el tràmit procedimental de la seva elaboració.
Davant del pronunciament de l'Alt Tribunal de Catalunya aquesta Administració procedeix a donar-ne compliment, i estableix en un sol text normatiu tota la regulació que fins ara regia la Taula de concertació agrària.
Es crea la Taula de concertació agrària com a òrgan de col·laboració i consulta del Departament d'Agricultura, Ramaderia i Pesca, amb la finalitat d'aconseguir una participació directa del sector agrari català en la discussió i l'elaboració de la normativa aplicable i d'acostar-lo, per mitjà de les organitzacions professionals agràries més representatives i de la Federació de cooperatives agràries de Catalunya, a l'Administració agrària.
La Taula de concertació agrària té la seva seu a Barcelona, als serveis centrals del Departament d'Agricultura, Ramaderia i Pesca.
La Taula de concertació agrària té com a funció pròpia la discussió i l'anàlisi, en el marc de la concertació de la política agrària, de les qüestions que li siguin sotmeses pel Departament d'Agricultura, Ramaderia i Pesca i la de realitzar propostes per tal de col·laborar en la política agrària del Departament.
4.1 La Taula de concertació agrària està presidida pel conseller d'Agricultura, Ramaderia i Pesca i està formada pels membres que aquest Departament designi, per representants de cadascuna de les organitzacions professionals agràries i/o coalicions més representatives, com a representants dels agricultors i ramaders d'acord amb el que estableix la Llei 17/1993, de 28 de desembre, de cambres agràries, i per representants de la Federació de Cooperatives Agràries de Catalunya, en representació del món cooperatiu d'acord amb el que disposa el Decret legislatiu 1/1992, de 10 de febrer, que aprova el text refós de la Llei de cooperatives de Catalunya.
4.2 El nombre de representants de les organitzacions professionals agràries i/o coalicions més representatives serà de 10 que es repartiran proporcionalment en funció dels resultats obtinguts per les esmentades organitzacions o coalicions en les darreres eleccions a cambres agràries, i la Federació de Cooperatives Agràries de Catalunya tindrà 2 representants.
5.1 Els membres de la Taula de concertació agrària acreditaran davant el Departament d'Agricultura, Ramaderia i Pesca la representació de l'organització a la qual pertanyen mitjançant escrit on es faci constar aquesta condició.
5.2 Els membres de la Taula de concertació agrària tindran dret a acreditar les indemnitzacions per raó d'assistència fixades per als òrgans col·legiats de l'Administració de la Generalitat.
Es deroguen els Decrets 81/1994, de 22 de març, pel qual es crea la Taula de concertació agrària i se'n regula la composició i les funcions (DOGC núm. 1886, de 20.4.1994), i el Decret 168/1996, de 23 de maig, de modificació del Decret 81/1994, de 22 de març, pel qual es crea la Taula de concertació agrària i se'n regulen la composició i les funcions (DOGC núm. 2211, de 29.5.1996).